তালেবান হামলায় ২৯ আফগান সেনা-পুলিশ নিহত
আফগানিস্তানে তালেবানদের হামলায় দেশটির ২৯ সেনা ও  পুলিশ নিহত হয়েছে।







সরকারি বাহিনীর স্থল ও বিমান হামলায় অর্ধ শতাধিক তালেবান যোদ্ধা নিহত হওয়ার পর তাদের পাল্টা হামলায় দেশটির আইনশৃঙ্খলা বাহিনীর এসব সদস্য নিহত হন। খবর রয়টার্সের।




তালেবানরা সোমবার রাতে উত্তরাঞ্চলীয় বাঘলান প্রদেশের রাজধানী পাল আ খুমরি শহরের একটি পুলিশ স্টেশনে হামলা চালিয়ে ১৪ পুলিশ সদস্যকে হত্যা করে বলে প্রাদেশিক পরিষদের প্রধান সাফদর মুহসেনি জানিয়েছেন।   
এর পর মঙ্গলবার রাতে তারা কুন্দুজের কয়েকটি নিরাপত্তাচৌকিতে হামলা চালালে সেখানে সেনাবাহিনীর ১৫ সদস্য নিহত হন।
এসব হামলার দায় স্বীকার করেছে তালেবান। কুন্দুজের হামলায় নিরাপত্তা বাহিনীর ৩৫ সদস্য ও বাঘলানের হামলায় ১৭ জন নিহত হয়েছে বলে তালেবান মুখপাত্র জাবিউল্লাহ মুজাহিদ দাবি করেছেন।
এসব হামলা-পাল্টা হামলায় কাতারের রাজধানী দোহায় যুক্তরাষ্ট্র ও তালেবান মধ্যস্থতাকারীদের শান্তি আলোচনায় আবারও অচলাবস্থার সৃষ্টি হয়েছে।
দোহার আলোচনার সঙ্গে জড়িতরা জানিয়েছেন, মার্কিন বাহিনীর ওপর হামলা বন্ধ করতে এবং আফগানিস্তানের সরকারি স্থাপনা ও বাহিনীগুলোর ওপর হামলা কমিয়ে দেয়ার বিষয়ে তালেবানরা রাজি হয়েছে; কিন্তু তার পরও তালেবানের সঙ্গে আফগান বাহিনীগুলোর সংঘাত বৃদ্ধি পেয়েছে।
মঙ্গলবার আফগানিস্তানের নিরাপত্তা বাহিনী গজনিতে তালেবান নিয়ন্ত্রিত এলাকায় বিধ্বস্ত মার্কিন বিমানের কাছে যাওয়ার চেষ্টা করলে সেখানেও দুপক্ষের মধ্যে সংঘর্ষ হয়।
পরে মার্কিন বাহিনী ঘটনাস্থলে গিয়ে সামরিক বাহিনীর দুই সদস্যের মৃতদেহ ও বিধ্বস্ত বিমানটির ফ্লাইট ডেটা রেকর্ডার উদ্ধার করে নিয়ে আসতে সক্ষম হয়।

আফগানিস্তানে তালেবানদের হামলায় দেশটির ২৯ সেনা ও পুলিশ নিহত হয়েছে।